MALTA TRIBUNAL GĦAL TALBIET ŻGĦAR ĠUDIKATUR DR. NADIA H. VELLA Seduta tal-20 ta' Novembru 2015 Talba Numru: 706/12 Numru fuq il-Lista: 4 It-Tribunal Preliminari Ra l-Avviż tat-Talba fl-ismijiet premessi, ippreżentat fis-17 t'Ottubru 2012, li permezz tiegħu is-soċjeta` attriċi talbet il-ħlas mingħand il-konvenut tas-somma ta' disa' mija u ħamsa u tletin ewro (€935), premess illi: Illi l-intimat għandu jiġi kundannat iħallas lis-soċjeta` rikorrenti l-ammont ta' €935 rappreżentanti merkanzija u xogħolijiet debitament ordnati u konsenjati lilu; Bl-ispejjeż u bl-imgħax legali mid-data tal-preżentata ta' dan l-avviż kontra l-intimat li huwa minn issa nġunt għas-subizzjoni. Ra r-risposta tal-konvenut, ippreżentata fis-7 ta' Novembru 2012, fejn huwa eċċepixxa illi: It-talbiet attriċi għandhom jiġu miċħuda bħala infondati fil-fatt u fid-dritt stante illi: 1. Il-konvenut għamel ordni waħda biss mingħand is-soċjeta` attriċi għal photovoltaic system għall-prezz ta' ħdax-il elf Euro, liema ħlas kellu jsir u fil-fatt sar għas-saldu sabiex il-konvenut ikun jista' jieħu grant mingħand il-Malta Resources Authority; Illi mingħajr preġudizzju għall-premess u in linea sussidjarja, il- konvenut qatt ma ordna xejn iżjed mingħand is-soċjeta` attriċi u allura ma jistax jifhem kif is-soċjeta` attriċi qed titlob l-ammont pretiż f'din il- kawża; il-ħlas stante Illi inoltre, mingħajr preġudizzju għall-premess u in linea sussidjarja wieħed ma jistax jifhem eżattament għal xiex is-soċjeta` attriċi qed titlob fatturi b'deskrizzjonijiet differenti li għalihom kienet qed titlob dan l-ammont u għalhekk wieħed ma jistax jifehm rejalment għal xiex qed tintalab din is-somma; li s-soċjeta` attriċi stess ħarġet Illi mingħajr preġudizzju għall-premess u in linea sussidjarja is- soċjeta` attriċi għamlitha ċara illi kwalunkwe oġġett konsenjat diversament minn dak mitlub kien qed isir gratwitament u dan saħasitra f'dokumentazzjoni li l-konvenut intalab jiffirma; Illi mingħajr preġudizzju għall-premess u in linea sussidjarja l- konvenut sofra diversi problemi minħabba l-fatt li l-inverter mibjugħ u konsenjat ma jiflaħx għall-modules mibjugħa u installati u inoltre minħabba l-fatt li l-cable ma kienx ta' ħxuna adegwata tenut kont tat- tul li kien hemm; Salvi eċċezzjonijiet ulterjuri u b'riżerva għal kwalunkwe dritt ta' azzjoni spettanti lill-konvenut fil-konfront tas-soċjeta` attriċi. Bl-ispejjeż. Sema' x-xhieda. Ra n-nota ta' sottomissjonijiet ippreżentata mill-abbli difensuri tal-konvenut. Ra l-verbal tat-13 ta' Novembru 2014 fejn il-kawża ġiet differita għas-seduta odjerna sabiex tingħata s-sentenza. Fatti Il-kawża odjerna titratta sistema ta' pannelli fotovoltajiċi li l-konvenut ordna mingħand is-soċjeta` attriċi. Jidher illi l-ftehim oriġinali kien ta' 13-il panella tal-mitejn u erbgħin (240) watt il-waħda u inverter tal-elfejn u ħames mija għall-prezz ta' ħdax-il elf ewro. Dawn il-panelli ġew ikkonsenjati lill-konvenut f'Ġunju 2011 u sussegwentement xi xahar jew xahar u nofs wara ġew installati mis-soċjeta` attriċi fuq il-bejt tal-konvenut. Ġew installi erbatax-il panella ta' mitejn u ħamsa u erbgħin (245) watt il-waħda. Jirriżulta li d-deċiżjoni li titwaħħal panella żejda kienet ta' Louis Mukhtar Ali għan-nom tas- soċjeta` attriċi u dana stante li l-invertor li kien ikkwota u ssupplixxa ma setax jaħdem bi tlettax-il panella. Meta waħħal l-erbatax-il panella Louis Mukhtar Ali ma kienx informa lill-klijent li huwa kien ser iħallas iktar ta' din il-panella, u lanqas il-konvenut ma staqsieh jekk kienx hemm differenza fil-prezz. Jirriżulta wkoll illi l-konvenut gawda minn grant fuq dawn il-panelli ta' tlett'elef ewro (€3000) li ġew lilu rimborsati mill-Awtorita Maltija għar-Riżorsi (MRA), parti mill-prezz globali tas-sistema. Dan il-grant huwa marbut mal-istima fol. 84 tal-proċess u cioe ta' tlettax-il panella tal-240 watt, inverter tal-2500 ilkoll għall-prezz ta' ħdax-il elf ewro. Peress illi s-soċjeta` attriċi ipprovdiet sistema differenti minn dik ikkwotata, il- konvenut qiegħed fir-riskju li jintalab rifużjoni tal-grant lilu maħruġa u dan kif jirriżulta mill-korrispondenza mibgħuta mill-Awtorita ta' Malta għar-Riżorsi (iktar 'il quddiem msejħa "MRA") lill-konvenut (fol. 103 et seq. tal-proċess). Is-soċjeta` attriċi targumenta li l-konvenut għandu jħallas għall-pannella addizzjonali għaliex kienet diġa għamlitlu xi xogħol ieħor mingħajr ħlas. Il-konvenut huwa tal- fehma li huwa ħallas il-prezz tas-sistema kif ordnata u m'għandu jħallas xejn iktar. Konsiderazzjonijiet It-Tribunal ikkonsidra illi r-relazzjoni ġuridika bejn il-partijiet toħroġ minn kuntratt u cioe l-fattura li tinsab fol.15 tal-proċess. Din il-fattura tikkorrispondi sewwa mal-istima li kienet ingħatat preċedentement lill-konvenut u li ġiet ippreżentata lill-MRA. L- ammont miftiehem f'dan il-kuntratt ġie saldat u m'hemmx disgwid dwar dan l-ammont bejn il-partijiet. Ġara iżda li wara l-installazzjoni, s-soċjeta` attriċi għoġobha tippreżenta lill-konvenut b'fattura oħra jew pjuttost b'delivery note oħra, liema fattura qatt ma kienet ġiet preċedentment ikkonfermata mill-konvenut. Qabel din id-delivery note, is-soċjeta` attriċi qatt ma kienet informat lill-konvenut li ser ikun dovut dan l-ammont, wisq inqas ma ġie kkonfermat mill-istess konvenut. Hija fehma ta' dan it-Tribunal li dak pattwit bejn il-partijiet kienet is-sistema li kellha tiġi tiswa ħdax-il elf ewro. Kuntratt isir bejn żewġ partijiet u għal kwalsiasi tibdil huwa meħtieġ il-kunsens speċifiku taż-żewġ partijiet. Jekk is-soċjeta` attriċi ma żammitx ma dak pattwit, mingħajr ma kisbet minn qabel mingħand il-konvenut il-kunsens tiegħu, f'dan l-istadju m'għandhiex dritt tirkupra id-differenza fil-prezz. Is-sur Chetcuti talab għall-iktar sistema effiċjenti għal fuq il-bejt tiegħu a bażi tal- kontijiet li huwa kien jiġġenera. Huwa xtaq naturalment sistema li tiffunzjona sewwa u li tkun tikkwalifika għall-grant. Jidher li s-sistema ma ħadmitx kif mixtieq u fil-fatt dwar dan hemm proċeduri oħra għaddejjin bejn l-istess partijiet. Li s-sistema kellha tkun tikkwalifika għall-grant, kien magħruf mis-soċjeta` attriċi u kienet hija stess li ppreparat għall-konvenut il-karti kollha tekniċi mitluba mill-MRA. Is-soċjeta` attriċi kienet konsapevoli wkoll li minħabba t-teħid tal-imsemmi grant is- sistema ma setgħetx tkun differenti minn dak ikkwotat, madankollu xorta waħda varjat dak li kkonsenjat minn dak illi kien ġie ordnat mill-konvenut. It-talba għall-bidla ma ġietx mill-konvenut. Dana sempliċiment aċċetta tenut kont li hu li ma jifhimx fil- materja u qagħad għall-parir li kien qed jagħtih is-supplier u cioe is-soċjeta` attriċi. Din hija materja teknika u t-Tribunal huwa tal-fehma li anke biex wasal għall-ordni tiegħu tas-sistema l-konvenut qagħad fuq il-parir tekniku mogħti mis-sur Louis Mukhtar Ali, li huwa ferm edott mis-suġġett stante li huwa l-mestier tiegħu. Ma jistax jingħad li t-tibdil li sar fis-sistema kien ta' xi ġid għall-konvenut, pjuttost bil- kontra, swielu ta' deni kif diġa ingħad. Fi kwalunkwe każ, is- soċjeta` attriċi qabel ma unilateralment biddlet dak illi kien miftiehem bejnha u bejn il-konvenut kellha d-dmir li tinformah b'kollox, inkluż, bil-prezz il-ġdid tas-sistema li ser tiġi effettivament provduta lilu, kif ukoll bil-possibbli konsegwenzi tat-tali tibdil fil-konfront tal-MRA. Ikkunsidra wkoll illi l-konvenut xtara sistema komplessiva mhux sempliċiment numru ta' pannelli u l-prezz miftiehem huwa għas-sistema globali sħiħa, bil-konsegwenza li jekk is-sistema biex tiffunzjona sewwa u kif tirrikjedi s-sengħa kellha tikkontjeni iktar affarijiet, il-konvenut m'għandux jiġi mitlub iktar ħlas. Għaldaqstant it-Tribunal qiegħed jiċħad it-talba attriċi. Deċide Għaldaqstant għar-raġunijiet suesposti, it-Tribunal qed jaqta' u jiddeċiedi din il-kawża billi jilqa' l-eċċezzjonijiet sollevati mill-konvenut u konsegwentement jiċħad it-talbiet attriċi. L-ispejjeż ikunu a karigu tas-soċjeta` attriċi. Av. Nadia H. Coleiro Kingswell Ġudikatur